ตำรวจไซเบอร์เตือนระวังมัลแวร์เรียกค่าไถ่ แนะนำสำรองข้อมูลแยกที่จัดเก็บ หมั่นอัปเดตซอฟต์แวร์
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) เปิดเผยว่า ที่ผ่านมา สอท.ได้รับแจ้งความจากผู้เสียหายว่า บริษัทถูกเรียกค่าไถ่เป็นบิตคอยน์มูลค่าหลายล้านบาท โดยจะมาล็อกข้อมูลผู้ใช้งาน ไม่ว่าจะเป็นไฟล์เอกสาร รูปภาพ วิดีโอ จนทำให้ไม่สามารถเปิดไฟล์ใดๆ ได้ หากต้องการกู้ข้อมูลคืนมาจะต้องจ่ายเงินค่าไถ่ตามที่ผู้โจมตีผ่านระบบที่มีความยากต่อการตรวจสอบติดตาม เช่น การโอนเงินผ่านทางอิเล็กทรอนิกส์, เงินสกุลดิจิทัล เป็นต้น อีกทั้งบางหน่วยงานยังไม่แจ้งความร้องทุกข์ด้วยเกรงจะกระทบกับความน่าเชื่อถือขององค์กร  ขอแจ้งเตือนแนวทางการป้องกันการถูกเรียกค่าไถ่ข้อมูลผู้ใช้งานทั่วไป ผู้ดูแลระบบองค์กร (Admin) ถึงแนวทางการป้องกันการถูกเรียกค่าไถ่ข้อมูลคือ ใช้กฎ 3-2-1 Backup Rule คือ การเก็บข้อมูลสำคัญเอาไว้ 3 ชุด ได้แก่ ข้อมูลหลักต้นฉบับ 1 ชุด และข้อมูลสำรองอีก 2 ชุด และเก็บไฟล์ไว้บนอุปกรณ์ที่แยกขาดจากกัน 2 ประเภท และข้อมูลสำรองชุดหนึ่งนำไปเก็บไว้ที่ต่างสาขา หรือสำรองเอาไว้แบบออฟไลน์ อัปเดตซอฟต์แวร์ให้เป็นปัจจุบันอย่างสม่ำเสมอ ป้องกันการโจมตีที่อาศัยช่องโหว่ของซอฟต์แวร์ ติดตั้งโปรแกรมป้องกันมัลแวร์บนเครื่องคอมพิวเตอร์ ไม่ควรลองคลิกเปิดเว็บไซต์ ไฟล์ หรือลิงก์ ที่ไม่น่าไว้ใจ ให้รีบลบทิ้ง และตรวจสอบเอกสารที่แนบมากับอีเมล์ให้ดีก่อนการดาวน์โหลด ห้ามพนักงานใช้เครื่องคอมพิวเตอร์หน่วยงานทำกิจกรรมส่วนตัว หรือเข้าเยี่ยมชมเว็บไซต์อันตราย ปิดการดาวน์โหลดอัตโนมัติเพื่อป้องกันมัลแวร์ กำหนดให้บุคคลภายนอกมีสิทธิ์การเข้าถึงไฟล์สำคัญเพียง Read-only เท่านั้น ป้องกันเบื้องต้นในการเข้าถึง Server ต่างๆ ที่เป็นอันตรายด้วยการทำ block blacklist IP จากข้อมูล Threat Intelligence  และติดตามข่าวสารศึกษาวิธีการป้องกันเพื่อไม่ให้ตกเป็นเหยื่อของมิจฉาชีพ